Indkøbsforeningen Team DS, der bl.a. har medlemmer fra PhotoCare-kæden, instruerede medlemmer i at holde prisen oppe.

Danske forbrugere kan i årevis have betalt for høje priser på kameraer og tilbehør pga. manglende konkurrence på området. Det skyldes, at der ulovligt har været aftalt priser i 54 af landets fotoforhandlere, herunder flere medlemmer af kæden PhotoCare.

Det har Konkurrencerådet afgjort.

Team DS, der er en fotoforening for disse fotoforhandlere, har i fem et halvt år frem til sommeren 2013 koordineret medlemmernes priser på kameraer og tilbehør. Derudover har foreningen udvekslet informationer mellem de godt 54 fotoforhandlere om bl.a. priser.

Sagen er så alvorlig, at Team DS er blevet meldt til Bagmandspolitiet.

»En indkøbsforening kan gavne konkurrencen og forbrugerne. Men når Team DS nøje instruerer medlemmer, der er indbyrdes konkurrenter, i at holde salgspriserne oppe, så er det en klar overtrædelse af konkurrencereglerne,« udtaler Konkurrence- og Forbrugerstyrelsens direktør, Jakob Hald, i en pressemeddelelse.

Langt de fleste medlemmer af Team DS er selvstændige fotohandlere, der driver deres forretning under Photocare-kæden. Resten er frie selvstændige fotoforhandlere og medlemmer af kapitalkæden Japan Photo.

Allerede i 2014 anmeldte Konkurrence- og Forbrugerstyrelsen Team DS til Statsadvokaten for Særlig Økonomisk og International Kriminalitet, i daglig tale Bagmandspolitiet. Og i sommeren 2015 valgte Konkurrence- og Forbrugerstyrelsen at undersøge sagen yderligere.

Det er på baggrund af denne undersøgelse, at Team DS nu er politianmeldt.

Team DS har fået påbud om straks at stoppe med den ulovlige priskoordinering.